Õppetöö
Jõgevamaa Gümnaasiumis (JMG) õpivad ainult gümnaasiumiklassid. Õpe toimub Eesti kõige moodsamas perioodõppe vormis, mis pakub õpilassõbralikku lähenemist ja ettevalmistust edasiõppimiseks kõrg- või kutsekoolis.
Jõgevamaa Gümnaasium pakub tugevat üldkeskharidust viies õppesuunas:
- Reaalsuund, kus rõhk on robootikal, programmeerimisel ja joonestamisel;
- Humanitaarsuund, kus rõhk on kirjandusel, kunstil ja enesejuhtimisega seotud kursustel;
- Sotsiaalsuund, kus rõhk on majandusõpetusel, riigikaitsel ja aktiivse kodanikuks kujunemisega seotud kursustel;
- Keelte suund, kus rõhk on erinevatel võõrkeeltel: soome, hispaania, saksa, vene keel;
- Loodussuund, kus rõhk on praktilistel loodusainete kursustel.
Jõgevamaa gümnaasium pakub õpilastele väga suures ulatuses valikkursusi (nt 2016/17. õppeaastal koos valikkursuste nädalaga u 100 kursust). Valikkursustega saab tutvuda: www.gymnaasium.ee/valikkursused
Jõgevamaa Gümnaasiumi koolimaja on värskelt renoveeritud ja tehniliselt väga hästi varustatud.
Jõgevamaa Gümnaasiumi õpilaste rahulolu oma kooli ja siinsete õppimisvõimalustega on väga kõrge:
- Väidet „Õppekorraldus toetab minu õppimist" toetab 100% õpilastest;
- „Koolis on piisav hulk valikkursuseid" – 99%
- „Mulle meeldivad 75-minutilised tunnid" – 99%
- „Koolis toimub piisavalt üritusi" – 99%
- „Olen rahul järelvastamise korraldusega" – 97%
- „Tunnen ennast koolis turvaliselt" – 99%
- „Koolis tunnustatakse õpilasi piisavalt" – 97%
- „Mulle meeldib minu kool" – 98%
(väljavõte rahuloluküsitlusest 2016 kevadel)
Täpsemalt rahuloluuuringust ja teistest haridusuurimustest saab lugeda www.gymnaasium.ee/haridusuurimused.
Toetamine
Jõgevamaa Gümnaasium toetab iga õpilase edasijõudmist õppetöös. Neile, kes tunnevad või vajavad põhikooli materjali ülekordamist põhiainetes (matemaatika, inglise keel), on loodud I aasta (10. klassi) algusesse toetuskursused. Andekatele õpilastele on loodud spetsiaalsed andekate kursused, kus õpetajad tegelevad õpilastega individuaalselt ja aitavad neid huvitavates ainetes kaugemale, kui on õppekavas ette nähtud. Igapäevaste koolielu raskustega aitavad toime tulla iga klassi kaks klassijuhatajat ja õpilasnõustaja. Koolis valitseb toetav, hooliv ja õppimist soodustav õhkkond.
Toit, sõit ja majutuskulude hüvitamine
Jõgevamaa Gümnaasiumi õpilastele kehtivad kõik riigigümnaasiumi õpilase soodustused:
- Tasuta sõit kodust kooli ja koolist koju
Ühistranspordiga tasuta sõit kooli ja kodu vahel viis korda nädalas.
Maakonnaliinidel piisab õpilasel sõidukaardist, rongi- või maakonda läbiva liini kasutamisel hüvitatakse õpilasele piletikulu igakuiselt tagantjärele.
Vajadusel on võimalik bussiliiklust õpilasele soodsalt ümber korraldada.
- Tasuta koolitoit
Alates 01.01.2015 on riigigümnaasiumites õpilastele koolilõuna riigi poolt tasutud, st õpilane saab tasuta koolilõunat. Jõgevamaa Gümnaasiumis on võimalik saada nii koolilõunat Jõgeva Põhikooli sööklas kui kasutada lõunasoodustust kooli kohvikus pakutavate soojade toitude soodsamalt saamiseks.
- Majutuskulude hüvitamine
Alates 01.10.2014 on Jõgevamaa Gümnaasiumis õppivatel õpilastel võimalus taotleda majutuskulude hüvitamist 50 euro ulatuses. Majutuskulude hüvitamist on võimalik taotleda õpilastel, kelle rahvastikuregistri järgne elukoht on Jõgevamaal või kelle sõiduaja poolest lähim riigigümnaasium on Jõgevamaa Gümnaasium. See tähendab, et kui õpilase sõiduaeg kodust kooli ja tagasi on kaks tundi või enam. Majutuskulud hüvitatakse esitatud kuludokumentide alusel.
Sisseastumine
Jõgevamaa Gümnaasiumi sisseastumiskatsed toimuvad kevadvaheajal 20.-24. märtsil ja täiendavalt 25. ja 26. aprillil ning 8.juunil. Sisseastumiskatseks on 9. klassi klassitunnistuse esitamine ja selle põhjal peetav vestlus. Sisseastumiskatse tulemus selgub hiljemalt järgmiseks päevaks. Sisseastumiskatsele tuleb eelnevalt registreeruda kooli kodulehe kaudu.